คลังตั้งปปช.ฟันโกง
คลังดีเดย์เซ็นสัญญฟันโกงข้าราชการ ตั้งหน่วยงานตรวจสอบ ทำหน้าที่คล้าย ป.ป.ช. ตั้งเป้าเป็นกระทรวงไร้ทุจริต
12 ส.ค. 2559

คลังดีเดย์เซ็นสัญญฟันโกงข้าราชการ ตั้งหน่วยงานตรวจสอบ ทำหน้าที่คล้าย ป.ป.ช. ตั้งเป้าเป็นกระทรวงไร้ทุจริต
นายอภิศักดิ์ ตันติวรวงศ์ รมว.คลัง เปิดเผยภายหลังลงนามในบันทึกข้อตกลงว่าด้วยความร่วมมือในการป้องกันและปราบปรามปัญหาการทุจริตร่วมกับหน่วยงานปราบปรามทุจริตของประเทศ ว่า คลังได้ตั้งหน่วยงานตรวจสอบการทุจริตต่อหน้าที่ มีลักษณะทำงานคล้ายกับสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ขึ้นภายในกระทรวง และมอบหมายให้ปลัดกระทรวงการคลังเป็นประธาน
นอกจากนี้ ยังเพิ่มบทบาทผู้ตรวจราชการทำหน้าที่ตรวจสอบเพื่อให้เกิดการเอาผิดและมีการลงโทษผู้ทุจริตอย่างจริงจัง พร้อมทั้งมีหน้าที่ให้คะแนนประเมิน ซึ่งจะมีผลต่อผู้บริหารระดับสูงในการดำรงตำแหน่ง หากพบว่าหน่วยงานใดมีทุจริตเกิดขึ้น ผู้บริหารจะต้องรับผิดชอบทันที
อย่างไรก็ดี ที่ผ่านมากระทรวงการคลังถูกครหาด้านทุจริตจำนวนมาก จึงต้องการที่จะกำจัดทุจริตอย่างเห็นเป็น รูปธรรม เห็นผลจริง และลดข้อครหา หากทำได้ก็จะเป็นกระทรวงแรกในรัฐบาลชุดนี้ที่ประสบความสำเร็จการขจัดทุจริต และจะทำให้ผู้มาใช้บริการกระทรวงการคลังมีความเชื่อมั่นต่อการปฏิบัติงานของ เจ้าหน้าที่กระทรวง
สำหรับการลงนามในบันทึกข้อตกลงว่าด้วยความร่วมมือป้องกันและปราบปรามปัญหาการทุจริต กระทรวงการคลัง ได้ร่วมกับ ป.ป.ช. สำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) และองค์กรต่อต้านคอร์รัปชัน (ประเทศไทย) เพื่อส่งเสริมความร่วมมือในการป้องกันและต่อต้านการทุจริตตามยุทธศาสตร์ชาติ โดยยืนยันว่ากระทรวงการคลังจะต้องไม่มีทุจริตเกิดขึ้นอีก
"การลงนามในบันทึกข้อตกลงฯ นี้ ถือเป็นหนึ่งในโครงการ กระทรวงการคลังคุณธรรม โปร่งใส ไร้ทุจริต มีวัตถุประสงค์ในการพัฒนากระทรวงการคลังให้เป็น กระทรวงแห่งคุณธรรม มีการปฏิบัติหน้าที่ราชการโดยซื่อสัตย์สุจริต ไม่ทุจริตทั้งในรูปแบบของตัวเงิน สิ่งของ และเวลาราชการ จะปฏิบัติตัวอย่างมีจริยธรรม และคุณธรรมรวมทั้งนึกถึงประโยชน์ส่วนรวมมากกว่าส่วนตน" นายอภิศักดิ์ กล่าว
อย่างไรก็ตาม กระทรวงการคลังและหน่วยงานอิสระ จะร่วมกันสังเกตการณ์การตรวจสอบการปฏิบัติราชการและการขับเคลื่อนการดำเนินงาน รวมถึงการแลกเปลี่ยนข้อมูลและองค์ความรู้เพื่อป้องกันและต่อต้านการทุจริต รวมทั้งจัดทำแผนการป้องกันและปราบปรามการทุจริตของ เจ้าหน้าที่ในสังกัดกระทรวงการคลัง